b'\n_START_ARTICLE_\nBritish Expeditionary Force (andre verdenskrig)\n_START_PARAGRAPH_\nBritish Expeditionary Force (BEF) var den britiske h\xc3\xa6rens styrker som ble sendt til Frankrike og Belgia fra 1939\xe2\x80\x931940 under annen verdenskrig. BEF ble opprettet av krigsminister Richard Haldane etter boerkrigen i tilfelle Storbritannia p\xc3\xa5 kort varsel skulle beh\xc3\xb8ve \xc3\xa5 sende en styrke for \xc3\xa5 delta i en oversj\xc3\xb8isk krig.\n_START_SECTION_\nBakgrunn\n_START_PARAGRAPH_\nBritish Expeditionary Force (BEF) ble grunnlagt i 1938 for \xc3\xa5 \xc3\xb8ke beredskapen p\xc3\xa5 grunn av trusselen om krig etter at Tyskland hadde annektert \xc3\x98sterrike i mars 1938 og gjorde krav p\xc3\xa5 Sudetenland. Frankrike og Storbritannia hadde lovet \xc3\xa5 forsvare Polen dersom tyskerne invaderte landet, og verdenskrigen var ett faktum den 3. september 1939. BEF ble sendt til Frankrike i september 1939 og patruljerte hovedsakelig langs den belgisk-franske grensen under den s\xc3\xa5kalte liksomkrigen frem til mai 1940._NEWLINE_BEF var ikke involvert i noen direkte stridigheter f\xc3\xb8r den tyske invasjonen av Frankrike som begynte den 10. mai 1940. Da kampene begynte, ble de britiske styrkene drevet tilbake gjennom Belgia og Nordvest-Frankrike f\xc3\xb8r de ble evakuert fra den franske kysten under Operasjon Dynamo. Den britiske h\xc3\xa6ren mistet mye av sitt utstyr og kj\xc3\xb8ret\xc3\xb8y i Frankrike, men hadde fremdeles de fleste av sine soldater som etter planen skulle delta i forsvaret av Storbritannia dersom tyskerne angrep \xc3\xb8yriket. Da trusselen om en tysk invasjon av Storbritannia hadde forsvunnet, ble de britiske soldatene overf\xc3\xb8rt utenlands, blant annet til Midt\xc3\xb8sten og andre steder. For hver syvende britiske soldat som ble evakuert fra Dunkerque-omr\xc3\xa5det, ble en britisk soldat v\xc3\xa6rende igjen som krigsfange hos tyskerne. Disse krigsfangene ble sendt til forskjellige fangeleirer innad i Tyskland.'